  Майя Бывальцева Россиысь Следствиосъя комитетлэн Удмурт Элькунъя Следствиосъя управлениез 15-тӥ инвожое кунлэн азьмуртэныз Владимир Путинэн «меӵак линия» дыръя верам ивортонъя следствилэсь азьвыл эскеронэз кутскиз — «куашкан калэ вуэм юртын улӥсьёслэсь эрикрадъёссэс тӥян ужпумъя». Федерал телеканалъёсын меӵак эфирын Ижкарысь Чапаев проездын улӥсь Анастасия юртын секыт улон вылэ ӝожтӥськиз но куашкан калэ вуэм юртын улӥсьёсты мукет интые выжтон программая соосты 2029-тӥ арын гинэ поттыны чакламын шуыса вераз. «Пусъемын, ӝожтӥськись но эшшо кӧня ке семьяос быдэ вуымтэ нылпиосынызы ӵош Ижкарысь Чапаев проездын уло. Корка куашкан калэ вуэмен сэрен отын улӥсьёслы кышкытлык кылдэмын ке но, отысь калыкез поттыны чакламын 2029-тӥ арын», — верамын удысэтлэн ивортоназ. Следствилэсь азьвыл эскерон улсын Ижкар администрациысь ужоскето муртъёслэн ужамзылы Росси Федерациысь Уголовной Кодекслэн 293-тӥ ёзэтэзъя (халатность) дунъет сётэмын луоз. Эскеронлы йылпумъянъёсъя тодмо луоз, кыӵе ужанрад кутэмын луоз азьланяз. Чапаев проездысь куашкан калэ вуэм корка                                                               Фото: Алексей Арзамасцев © udmurt.media Тегъёс: Ижкар ВладимирПутин Удмуртия улонинты следствиосъякомитет  